《竹榻》
宋代·吕南公

竹榻破坏久，隅棱类绳桥。扶身轻坐之，不敢直我腰。

动小响已大，支严势仍摇。铺毡蔽其颜，倚以度晨宵。

醉卧稍安贴，如舟乍停桡。愁醒辗转多，似泛八月潮。

欲下必以缓，将登未尝跳。奴僮为我忧，疑我或怅怊。

讶我合改置，我心岂其遥。所嗟成与亏，本以材用招。

念此苍翠干，初非愿枯焦。唯难逃匠手，遂与岁月凋。

物固不求旧，人贫自无聊。怜强弃其衰，此志亦已恌。

我有四壁宅，尘书映空瓢。何嫌此榻存，且以异贵骄。

作者简介：吕南公（约1047--1086），字次儒，简称南公。建昌军南城县丰义乡人（今江西黎川县裘坊乡一带）。北宋文学家。博涉丰富，书无不读，为文不喜缀缉陈言。熙宁中，（公元1073年左右）士方推崇王肃、马融、许慎之业，剽掠临摹之艺大行，独南公不能逐时好。一试礼闱不遇，遂退而乐室灌园，益著书，且借史笔以寓贬，以斧名齐。元佑初，（公元1086年）立十科士，曾肇疏称之欲命以官，旋卒。南公著有灌园集二十卷，《文献通考》传于世。